Ә холоҡ - ул яҙмыш. Кеше үҙ ғүмеренең һәр осорон юлында осраған өлкәндәр, дуҫтар һәм дуҫ булмағандар менән бәйләнештә үтеп сыға. Өфөлә балалар йортонда үҫкән ваҡыт, Мәскәүҙә Юғары сәнғәт-сәнәғәт уҡыу йортонда уҡыған дәүер, аҙаҡ тыуған республика сәнғәтенә фиҙакәр хеҙмәт итергә тырышҡан йылдар - Фәүзиә апайҙың яҙмалары һәр ваҡиғаның һәм осрашыуҙың кеше өсөн Хоҙай тарафынан ебәрелгән һынау икәнен иҫбатлай. Икенсе китапҡа Фәүзиә апайҙың "Киске Өфө" гәзите биттәрендә баҫылған мәҡәләләре тупланды. "Киске Өфө" һабаҡтары" тип аталған йыйынтыҡ еңел уҡымлы һәм ғәжәп теремек халыҡсан аҡылдың күргәҙмәһе булып тора.